Selvom Dansk Supermarked, der ejer Netto, har forsøgt at stoppe det, får sexkøbmanden Sexnetto lov til at beholde sit navn. Det har Domæneklagenævnet besluttet, skriver Politiken.

Sagen har verseret siden 2012, hvor Dansk Supermarked sendte et brev til Jan Jacobsen, der ejer sexbutikken Sexnetto.

"Jeg er meget glad for arfgørelsen og håber, at jeg ikke skal bruge flere penge og kræfter på at kæmpe den ulige kamp mod en gigant som Dansk Supermarked. Sagen har foreløbig kostet mig op imod 150.000 kroner i advokatsalær og andre udgifter samt selvfølgelig en masse tid. Bare de nu vil holde sig væk og give mig arbejdsro. Men jeg tvivler", siger han.

Ifølge afgørelsen fra Domæneankenævnet må Jan Jacobsen gerne bruge ordet netto.

"Ordet 'netto' er først og fremmest er et almindeligt dansk ord, som bruges i forbindelse med handel til at indikere, at der er fratrukket omkostninger, skat, vægt af indpakning m.v. af den vare, hvilket forbrugeren har interessere i at vide," skriver nævnet i sin afgørelse.

Afgørelsen er modtaget hos Dansk Supermarked, men kædens advokater er i øjeblikket ved at granske svaret for at finde ud af, om sagen skal ankes eller ej. Derfor har Dansk Supermarked ingen kommentarer til afgørelsen.